病中獨坐
作者：毛滂
朝代：宋

paragraphs: 千秋橋畔桑麻村，槐陰覆砌綠映門。
關門誰覓病居士，掩書不讀愔不言。
明窗養石作幽伴，蒼骨孤痩棲秋痕。
瀟湘洞庭入眼界，念隨魚鳥蘆花根。
端知此想無是處，聊遣幻變驅昏煩。
請言居士往少壯，烹羊炰羔酒拍盆。
離騷百過亦徑醉，萬事形影如空尊。
襄陽老孟識此意，數憑楚些招其魂。
秖今流落口吻燥，病乃乘間排吾閽。
病多諸念反衰冷，念冷却覺丹田温。
此田不應供喜怒，外物稂莠那可存。
誅稂去莠要及早，俗慮可吐不可吞。
鷄犬相聞太古末，居士中有五畝園。
舒遲不稱子男服，要須結佩紉芳蓀。